IZVEDBENI SKLEP KOMISIJE (EU) 2015/144

z dne 28. januarja 2015

o določitvi postopkov za predložitev vlog za nepovratna sredstva in zahtevkov za plačilo ter povezanih informacij glede nujnih ukrepov v zvezi z boleznimi živali iz Uredbe (EU) št. 652/2014 Evropskega parlamenta in Sveta

(notificirano pod dokumentarno številko C(2015) 250)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 652/2014 Evropskega parlamenta in Sveta z dne 15. maja 2014 o določbah za upravljanje odhodkov v zvezi s prehransko verigo, zdravjem in dobrobitjo živali ter v zvezi z zdravjem rastlin in rastlinskim razmnoževalnim materialom, spremembi direktiv Sveta 98/56/ES, 2000/29/ES in 2008/90/ES, uredb (ES) št. 178/2002, (ES) št. 882/2004 in (ES) št. 396/2005 Evropskega parlamenta in Sveta, Direktive 2009/128/ES Evropskega parlamenta in Sveta in Uredbe (ES) št. 1107/2009 Evropskega parlamenta in Sveta ter razveljavitvi sklepov Sveta 66/399/EGS in 76/894/EGS ter Odločbe Sveta 2009/470/ES (1), zlasti člena 36(5) Uredbe,

ob upoštevanju naslednjega:

(1) V skladu s členom 6(1) Uredbe (EU) št. 652/2014 se nepovratna sredstva lahko dodelijo državam članicam za nujne ukrepe, sprejete v primeru potrditve pojava ene od bolezni živali iz Priloge I k navedeni uredbi.

(2) Da bi zagotovili dobro finančno poslovodenje in hitro pridobili informacije o obvladovanju bolezni, je primerno določiti datume, do katerih morajo države članice predložiti vloge za nepovratna sredstva in zahtevke za plačilo, ter opredeliti informacije, ki jih je treba zagotoviti. Zlasti bi bilo treba zagotoviti začetne in posodobljene ocene odhodkov držav članic.

(3) Treba je opredeliti menjalni tečaj za ocene in zahtevke za plačilo držav članic, ki ne uporabljajo evra kot nacionalne valute.

(4) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 Predhodne informacije Države članice Komisiji v 30 dneh po uradni potrditvi prisotnosti bolezni iz Priloge I k navedeni uredbi predložijo predhodne informacije o kategorijah zadevnih živali in proizvodov ter o tržnih cenah vsake navedene kategorije, pri čemer uporabijo elektronski dokument, pripravljen v skladu z obrazcem iz Priloge I k temu sklepu. Države članice hkrati zagotovijo opis trenutnih in načrtovanih ukrepov ter zakonodajo za določitev vrednosti živali in proizvodov, ki jih je treba nadomestiti.

Člen 2 Informacije o ocenjenih stroških Države članice najpozneje v dveh mesecih po uradni potrditvi prisotnosti bolezni Komisiji predložijo vlogo za nepovratna sredstva v skladu s členom 6(1) Uredbe (EU) št. 652/2014, pri čemer uporabijo elektronski dokument, pripravljen v skladu z obrazcem „Predhodni proračun“ iz Priloge II, o: (a) ocenjenih stroških nadomestila lastnikom iz člena 8(1)(a) in (c) Uredbe (EU) št. 652/2014; (b) ocenjenih operativnih stroških iz člena 8(1)(b) in (d) do (g) Uredbe (EU) št. 652/2014; (c) če je primerno, ocenjenih drugih stroških, ki so nujni za izkoreninjenje bolezni, kot je določeno v členu 8(1)(h) Uredbe (EU) št. 652/2014, pri čemer priložijo ustrezno utemeljitev. Opis ukrepov iz člena 1 se šteje za del vloge za nepovratna sredstva. Države članice vsaka dva meseca po predložitvi informacij iz prvega odstavka predložijo posodobljene informacije o stroških iz navedenega odstavka.

Člen 3 Zahtevki za plačilo Države članice v šestih mesecih po izteku roka, določenega v sklepu o financiranju, ali potrditvi izkoreninjenja bolezni, kar nastopi prej, Komisiji predložijo: (a) zahtevek za plačilo upravičenih stroškov, pri čemer uporabijo elektronski dokument, pripravljen v skladu z obrazcem iz Priloge III k temu sklepu; (b) podrobne stroške v podporo zahtevku za plačilo, s podrobnimi informacijami o nastalih in plačanih stroških za različne kategorije upravičenih odhodkov, pri čemer uporabijo elektronski dokument, pripravljen v skladu z obrazcem iz Priloge IV k temu sklepu; (c) tehnično poročilo v skladu s Prilogo V k temu sklepu.

Člen 4 Menjalni tečaj Kadar so vrednosti ocenjenih stroškov ali nastalih odhodkov države članice v valuti, ki ni evro, zadevna država članica to valuto pretvori v evre, pri čemer uporabi zadnji menjalni tečaj, ki ga določi Evropska centralna banka pred prvim dnem v mesecu, v katerem država članica predloži vlogo za nepovratna sredstva.

Člen 5 Naslovniki Ta izvedbeni sklep je naslovljen na države članice.

V Bruslju, 28. januarja 2015 Za Komisijo Vytenis ANDRIUKAITIS Član Komisije

(1) UL L 189, 27.6.2014, str. 1.